Laura Londén

Laura Londén (s. 1961) on suomenruotsalainen diplomaatti, joka toimii YK:n apulaispääsihteerinä ja YK:n väestörahasto UNFPAn hallinnosta vastaavana varapääjohtajana. Hän on aloittanut työnsä tässä tehtävässä joulukuussa 2015 ja vastaa järjestön kehittämisestä. Hänen edeltäjänsä oli tanskalainen Anne-Birgitte Albrectsen.

Varhainen elämä ja opinnot

Londénin isä työskenteli YK:n palveluksessa, ja perhe asui mm. Guatemalassa ja Uruguayssa. “Näin lapsena paljon kurjuutta. Jo silloin minua vainosi se, miten vähän vaikutusvaltaa varsinkin naisilla ja tytöillä on omassa elämässään. Suomessa taas asiat olivat niin hyvin, että se ero oli jopa hirvittävä monessa suhteessa”, Londén totesi Helsingin Sanomille.
Londén valmistui valtiotieteiden maisteriksi Åbo Akademista vuonna 1988. Hänen pääaineensa olivat julkisoikeus ja hallinto. Tutkielman nimi oli “Asylrätt och flyktingar i Finland — med speciell hänsyn till beviljande av asyl och omhändertagande av flyktingar” (‘Turvapaikkaoikeus ja pakolaiset Suomessa — erityistarkastelussa turvapaikan myöntäminen ja pakolaisista huolehtiminen’). Valmistumisensa jälkeen hän työskenteli muutaman kuukauden Maalahdella pakolaissihteerinä järjestelemässä vietnamilaispakolaisten asioita.

Ura YK:ssa

Maalahden jälkeen hän on ollut yhtäjaksoisesti lähes 30 vuotta YK:n palveluksessa, työskennellen muun muassa pakolaiskysymysten, rauhanturvaamisen ja hallinnon parissa.
Londénin ura YK:ssa alkoi Palestiinassa vuonna 1990, ja yhteensä hän on viettänyt Lähi-Idässä 13 vuotta. Hän on lisäksi toiminut useissa YK-järjestöjen päämajoissa sekä kenttätoimistoissa muun muassa New Yorkissa, 
Sierra Leonessa, Israelissa, Bosniassa, Itä-Timorissa, Kroatiassa, Sveitsissä, Itävallassa, Liberiassa. Vuodet 2010–2015 hän on asunut Jordaniassa. Siellä hän on vuodet 2012–2015 hän on toiminut YK:n Palestiinan pakolaisten avustusjärjestö UNRWAn henkilöstöjohtajana, missä tehtävässä hänellä oli 32 000 työntekijää alaisenaan.
Vuosina 2004–2006 Londén toimi hallintotehtävissä rauhanturva- ja rauhanrakennustyössä Sierra Leonessa, minkä jälkeen hän toimi UNRWA:n logistiikkajohtajana rauhanturvaamisen osalta. Vuosina 2007–2012 Londén toimi UNRWA:n henkilöstöjohtajan hallintoapulaisena jolloin hän myös hoiti tämän järjestön kehitystyötä lähes kolmen vuoden ajan.

Toiminta UNFPA:ssa

Väestö- ja kehityskysymyksiin keskittyvän UNFPA:n tehtävänä on edistää naisten ja tyttöjen oikeuksia sekä seksuaali- ja lisääntymisterveyttä. Tähän kuuluvat esimerkiksi perhesuunnittelun edistäminen sekä äiti- ja lapsikuolleisuuden vähentäminen. Työssään Londénilla on tavoitteena saavuttaa “kolme nollaa”: ei ainuttakaan äitiyskuolemaa, ei yhtään epätoivottua raskautta ja loppu sukupuolittuneelle väkivallalle ja alistamiselle, kuten silpomiselle ja lapsiavioliitoille. Londénin mukaan laskelmat kertovat, että esimerkiksi Suomi on “estänyt 1,9 miljoonaan epätoivottua raskautta ja lähes 5.000 äitiyskuolemaa ja pelastanut 32.500 tyttöä sukupuolielinten silpomiselta vuonna 2017. Luvut perustuvat Suomen yleis- ja korvamerkittyyn rahoitukseen UNFPA:lle.”
UNFPA täyttää vuonna 2019 50 vuotta. Sen nykyinen peruskirja on hyväksytty Kairossa vuonna 1994 pidetyssä Kansainvälisessä väestö- ja kehityskonferenssissa. Asiakirjassa todetaan, että “seksuaali- ja lisääntymisterveys ovat ihmisoikeuksia, ja että ihmisillä on oikeus päättää itse lisääntymisestään”. UNFPA:n tehtäviä ovat “seksuaalivalistus, ehkäisyvälineiden jakaminen, vaarallisten aborttien ehkäisy, perhesuunnittelu ja naisiin kohdistuvan väkivallan ehkäiseminen”. Londén arvelee, että nykyään tuota toimintaohjelmaa tuskin hyväksyttäisiin. Toisaalta “ilman näitä oikeuksia ei saavuteta kestävän kehityksen tavoitteita. Ne ovat syy ja seuraamus koulutukseen, terveyteen, työhön ja onneen.”
Aloittaessaan uudessa virassaan Londén on erityisen huolissaan YK:n rahoituksesta. ”Näen joka paikassa, mitä rahoitusleikkaukset tarkoittavat”, hän sanoo.
YK:n apulaispääsihteerin virkoja on vain yksi. Londénin edeltäjinä ovat samalla nimikkeellä toimineet muun muassa suomalaiset Helvi Sipilä ja Martti Ahtisaari.